text: Universitat de Barcelona - II Trobada de Divulgadors Científics de la UB
  Inici > Notícies > II Trobada de Divulgadors Científics de la UB
  II Trobada de Divulgadors Científics de la UB
  II Trobada de Divulgadors Científics de la UB.
  Aquest dimarts, 16 de juliol, de 9 a 18.30 h, tindrà lloc la II Trobada de Divulgadors Científics de la UB al Palau de les Heures del campus de Mundet. En la mateixa línia que la primera trobada, aquesta jornada té com a objectiu principal generar un espai d'intercanvi d'experiències de divulgació. Durant la reunió, es faran xerrades i tallers pràctics amb què es vol contribuir a establir una xarxa que millori les competències divulgatives de la Universitat. Té caràcter intern i està organitzada per la Unitat de Cultura Científica i Innovació (UCC+i) de l'Àrea de Comunicació.
  La jornada s'estructura en quatre blocs. En el primer, Xavier Luri explicarà la seva experiència com a científic i divulgador i farà una breu introducció de les estratègies que s'estan duent a terme a la UB en l'àmbit de la divulgació, entre les quals destaca la creació del Pla director de divulgació. Per la seva banda, Marga Becerra (UCC+i) exposarà el nombre de projectes que la UB ha presentat a la Fundació Espanyola per a la Ciència i la Tecnologia (FECYT) en aquesta convocatòria, qui els ha presentat i de quines àrees són. També detallarà dues o tres experiències d'altres institucions, especialment europees, que impulsen projectes de divulgació interessants i de caràcter eminentment obert a la societat i amb un pressupost elevat.
  La segona part de la jornada recollirà diverses experiències de divulgadors que hagin sol·licitat ajuts, tant si els han estat concedits com si no. Parlaran de les facilitats i dificultats amb què s'han trobat, així com dels motius que van provocar la no concessió de l'ajut en el cas dels projectes desestimats.
  En el tercer bloc, Ana Victoria Pérez Rodríguez, gerent de la Fundació Centre d'Estudis per a la Ciència, la Cultura Científica i la Innovació (3CIN) de la Universitat de Salamanca, explicarà en què consisteix aquest organisme, que promou actuacions a favor de la cultura científica i treballa al voltant d'estudis socials de ciència i tecnologia.
  En el darrer bloc de la jornada, ja a la tarda, es proposarà als assistents que pensin i dissenyin un gran projecte de divulgació multidisciplinari per a la UB a partir de les idees que s'hauran exposat en el decurs del matí. Aquest taller pràctic s'haurà de fer en grups de cinc persones i les propostes hauran de seguir l'estructura de les sol·licituds que s'envien a la FECYT i a la Generalitat (títol, resum, objectius, públic destinatari, etc.).
  Al final, un representant de cada grup exposarà en cinc minuts el seu projecte i entre tots els assistents votaran els tres millors. L'organització recollirà les propostes guanyadores i les presentarà al vicerector de Política Científica.